**Kuopion Palloseura** (**KuPS**) on vuonna 1923 perustettu Veikkausliigassa pelaava kuopiolainen jalkapalloseura. KuPS on voittanut Suomen mestaruuden kuusi kertaa, Suomen Cupin neljä kertaa ja Liigacupin kerran. KuPS pelaa kotiottelunsa Kuopion keskuskentällä. Seuran peliasussa paita ja sukat ovat keltaiset ja housut ovat mustat.

Historia
--------

*Pääartikkelit: Kuopion Palloseuran historia, Kuopion jalkapallo ja Kuopion Palloseura (naiset)*
### Seuran alkuvuodet

Kuopiolainen urheilun yleisseura Kuopion Reipas otti jalkapalloilun ohjelmaansa 1910-luvulla, mutta jalkapalloon keskittyvää urheiluseuraa saatiin odottaa 1920-luvulle saakka. Maaliskuussa 1923 joukko kuopiolaisia miehiä otti tavoitteekseen perustaa kaupunkiin jalkapalloon keskittyvän seuran. Seuran perustava kokous pidettiin Seurahuoneella 16. maaliskuuta 1923. Seuran nimeksi päätettiin ottaa Kuopion Palloseura (KPS). Suomen Palloliiton jäseneksi seura hyväksyttiin 28. kesäkuuta 1923. 

Toiminta käynnistettiin heti perustamisen jälkeen keväällä. Virallinen kilpailutoiminta alkoi osallistumisella SM-kilpailuun. 1920-luvulla SM-kilpailut pelattiin cup-muotoisesti. KuPS saavutti kilpailun parhaan sijoituksensa heti ensimmäisellä kerralla 1923 päästessään välierään. Osallistuminen SM:n tavoitteluun on jatkunut yhtäjaksoisesti vuotta 1925 ja paria 1940-luvun sota-ajan kautta lukuun ottamatta.

KuPS:n nousijajoukkue vuonna 1947 .
Vuonna 1930 Suomen jalkapalloilussa siirryttiin sarjamuotoiseen pelaamistapaan. Kuopion Palloseura voitti 1930 piirin mestaruuden ja selviytyi Palloliiton B-sarjaan. Kuopion Palloseura ylsi heti ensi yrityksellä B-sarjan välieriin, jonka voittajat nousivat valtakunnan ylimpään sarjaan, mutta KuPS hävisi Viipurin Susille.

Kuopion Palloseuran alkuperäisenä peliasuna oli mustavihreäpystyraitaiset paidat ja valkoiset housut. Kun tarvittiin uusia asusteita, ei ollut löytynyt paitaa, jossa vihreä väri olisi pysynyt kunnollisesti. Mietittiin eri värivaihtoehtoja, ja päädyttiin Savon väreihin, keltaiseen paitaan, mustiin housuihin ja keltamustiin sukkiin. Uudet asusteet otettiin käyttöön keväällä 1935.

Vuonna 1945 KuPS:n päävalmentajana aloitti seurassa jo 1920-luvulla pelannut Aaro Heikkinen, joka valmensi seuraa vuoteen 1957 saakka. Vuonna 1945 seuran edustusjoukkueessa teki debyyttinsä myös 16-vuotias Aulis Rytkönen, joka edusti seuraa vuodet 1945-1952. 

Kaudella 1946–1947 Suomensarjan neljä parasta pääsivät karsimaan kahdesta pääsarjan paikasta. KuPS pelasi nousun kannalta ratkaisevan ottelun Helsingissä 15. kesäkuuta 1947, ja tasapeli Kallion Palloseuran kanssa tarkoitti nousua Mestaruussarjaan.  Paikan tavoittelu oli alkanut Savon piirinsarjapelillä kesällä 1930, eli pääsarjaan nousu kesti KuPS:lta hieman yli 17 vuotta. KuPS aloitti Mestaruussarjassa elokuussa 1947 häviämällä HIFK:lle Kuopiossa. KuPS putosi heti ensimmäisenä kautenaan mestaruussarjasta, mutta nousi takaisin saman kalenterivuoden aikana. 

### Kultaiset vuosikymmenet

**1950-luku: Ensimmäiset mestaruudet**

KuPS:n ensimmäinen mitali tuli kaudella 1950, jolloin seura saavutti hopeaa. Kauden suurin yleisömäärä 4764 nähtiin Keskuskentällä lokakuussa pelatussa ottelussa, jonka KuPS hävisi maalein 0-3 tulevalle mestarille Ilves-Kissoille. Aulis Rytkönen siirtyi kauden 1952 jälkeen ensimmäisenä suomalaisena ammattilaiseksi Toulouseen. Kaudella 1953 KuPS saavutti pronssia ja kaudella 1954 toista kertaa hopeaa. Kesällä 1954 KuPS kohtasi ensimmäistä kertaa pääsarjassa paikalliskilpailijan, kun Kuopion Pallo-Toverit oli noussut pääsarjaan. Kaudella 1955 KuPS sijoittui sarjassa neljänneksi.

KuPS:n ensimmäinen mestaruus tuli kaudella 1956. Mestaruus ratkesi 30. syyskuuta Helsingin Olympiastadionilla 3560 katsojan edessä KuPS:n lyödessä Helsingin Palloseuran Seppo Pelkosen ja helsinkiläisten omalla maalilla 0-2. 

KuPS voitti toisen mestaruutensa kaksi vuotta myöhemmin vuonna 1958. Viimeisellä kierroksella Väinölänniemellä kohtasivat KuPS ja Helsingin Palloseura. KuPS:n 4-1 voitolla molemmat päätyivät tasapisteisiin, joten tarvittiin mestaruuden ratkaiseva uusintaottelu. KuPS voitti Olympiastadionilla 1. marraskuuta pelatun uusintaottelun 1-0 Antero Kostilaisen jatkoaikamaalilla. Ottelun yleisömäärä 8321 oli silloinen Mestaruussarjan yleisöennätys. Mestaruusjoukkueen valmentajana toimi seurassa aiemmin pelannut Martti Kosma.

Mestaruuden ansiosta KuPS pääsi pelaamaan kauden 1959-60 Euroopan Cupin karsintakierrokselle länsisaksalaista Eintracht Frankfurtia vastaan, mutta seuran talous ei mahdollistanut kilpailuun osallistumista .

**1960-luku: Kolmas mestaruus ja ensimmäinen Suomen Cupin voitto**

Kausina 1960-1963 KuPS sijoittui sarjassa keskikastiin. Kausi 1964 päättyi hopeaan, kun mestaruuden otti Helsingin Jalkapalloklubi (HJK). Helsinkiläisjoukkue oli vuonna 1960 hankkinut pelaajavalmentajaksi Suomeen palanneen Aulis Rytkösen. Kaudet 1961-1965 seuraa valmensi toistamiseen Aaro Heikkinen. Vuonna 1966 joukkueen pelaajavalmentajana aloitti Gunnar Boman, joka valmensi joukkuetta kaudet 1966-1968. 

Seuran kolmas ja ensimmäinen Kuopiossa varmistunut mestaruus tuli Väinölänniemellä lokakuussa 1966 3-0 voitolla Turun Palloseurasta. Mestaruussarjan ja KuPS:n paras maalintekijä oli 16 maalia 20 ottelussa tehnyt Markku Hyvärinen, joka on edelleen ainoa seurassa pääsarjan maalikuninkuuden voittanut pelaaja. 

Myös kausi 1967 päättyi hopeaan kahden pisteen erolla mestaruuden voittaneeseen Lahden Reippaaseen. Syksyllä 1967 KuPS pelasi ensimmäiset Euroopan Cup-ottelunsa. KuPS hävisi molemmat ottelut ranskalaista AS Saint Étienneä vastaan yhteismaalein 0-5. Seura sai ensimmäisen Suomen Cup-mestaruutensa vuonna 1968 voittamalla Olympiastadionilla pelatussa finaalissa Kotkan Työväen Palloilijat maalein 2-1. 

Vuodet 1969-1971 seuraa valmensi Veikko Jokinen, kaksi viimeisintä vuotta yhdessä Unto Nevalaisen kanssa. Vuonna 1969 KuPS tuli sarjassa viidennen kerran hopealle. Samana vuonna myös paikallisvastustaja Kuopion Elo pelasi ensimmäistä kertaa pääsarjassa. Seurojen ensimmäisessä pääsarjakohtaamisessa keväällä 1969 tehtiin KuPS:n silloinen yleisöennätys 6787. 

**1970-luku: "Hoppee on häppee"**

Kausina 1970-1973 KuPS jäi niukasti mitalien ulkopuolelle. Kaudelle 1972 valmentajaksi tuli Martti Räsänen, joka oli aiemmin valmentanut paikallisvastustaja Eloa. Räsänen valmensi seuraa kauden 1979 loppuun saakka. 

KuPS:n neljäs mestaruus tuli kaudella 1974. Joukkue teki peräti 62 maalia 22 sarjaottelussa. Mestaruus varmistui kuitenkin vasta viimeisellä kierroksella 29. syyskuuta Olympiastadionilla pelatussa ottelussa HJK:ta vastaan. Vierasvoitossa 2-4 maaleista vastasivat Olavi Rissanen (2), Ossi Loikkanen ja Matti Eskelinen. Kaudella 1975 oli vuorossa hopeaa kahden pisteen erolla mestaruuden vieneeseen Turun Palloseuraan nähden. 

KuPS saavutti viidennen mestaruuden kaudella 1976. Mestaruus varmistui Väinölänniemellä 26. syyskuuta pelatussa kauden toiseksi viimeisessä ottelussa HJK:ta vastaan. Ottelu päättyi maalittomaan tasapeliin. Vuosina 1977 ja 1979 seura saavutti hopeaa.  Seuran kahdeksas hopea vuonna 1979 tuli lopulta vain pisteen erolla mestaruuden vieneeseen Oulun Palloseuraan, joka oli saanut houkuteltua riveihinsä KuPS:n kauden 1976 mestaruusjoukkueesta useita pelaajia kuten Leo Houtsosen. 

Kaudella 1978 KuPS voitti Uefa Cupin ensimmäisellä karsintakierroksella otteluparin tanskalaista B 1903:a vastaan yhteismaalein 6-5. KuPS:sta tuli näin ensimmäinen suomalaisjoukkue, joka eteni seuraavalle kierrokselle Uefa Cupissa. Toisella kierroksella KuPS hävisi tanskalaiselle Esbjergille yhteismaalein 1-6.  Menestyksekäs 1970-luku sai aikaan savolaisyleisössä lausahduksen "Hoppee on häppee" .

### Vaikeat vuosikymmenet

**1980-luku: Pääsarjassa ilman menestystä**

1980-luvulla KuPS pelasi pääsarjassa ilman menestystä. Kuopiolaisesta menestyksestä vastasi paikallisvastus Koparit, joka ylsi parhaimmilaan hopealle kaudella 1981. Kaudella 1982 Mestaruussarjassa pelasi kolme kuopiolaisjoukkuetta, kun myös Elo nousi pääsarjaan yhden kauden ajaksi. 

1980-luku päättyi lopulta seuran toiseen Suomen Cupin voittoon vuonna 1989. Olympiastadionilla lokakuussa pelatussa finaalissa KuPS otti Hakasta 3-2 voiton. Finaalissa KuPS:n maalit tekivät Heikki Turunen ja kaksi maalia tehnyt Harri Nyyssönen. 

KuPS:n Jani Hartikainen (vas.) ja FC Hakan
Mikko Innanen Valkeakoskella 28. huhtikuuta 2005.
Ilja Venäläinen perässään Klubi-04:n Sakari Mattila Helsingissä 13. toukokuuta 2007.
**1990-luku: Käynti Kakkosessa ja konkurssiuhka**

Kaudet 1990-1992 seuraa valmensi sen kahdesti aiemmin mestaruuteen valmentanut Martti Räsänen. Kauden 1992 jälkeen KuPS tippui 44 peräkkäisen pääsarjakauden jälkeen sarjatasoa alemmas I divisioonaan kaudeksi 1993.

Paluu Veikkausliigaan onnistui heti kauden 1993 päätteksi, kun sarjan joukkuemäärää nostettiin kahdella joukkueella. KuPS sijoittui kaudella 1994 Veikkausliigan viimeiseksi ja tippui takaisin Ykköseen. Kaudet 1995-1997 seura pelasi Ykkösessä, välttäen putoamisen niukasti molempina kausina. Kausi 1997 puolestaan päättyi karsintasarjaan ja lopulta putoamiseen Kakkoseen. Nousu Ykköseen onnistui heti kaudella 1998. Kauden 1999 KuPS pelasi Ykkösen etelälohkossa. Ykkösessä ja Kakkosessa vietetyt kaudet joukkue koostui käytännössä seuran omista nuorista kasvateista. 

1990-luvulla KuPS oli jatkuvissa talousongelmissa. Kakkosessa pelaaminen hankaloitti velkataakan hoitamista, ja syksyllä 1998 alkoi häämöttää konkurssi. Pelastusoperaatiota varten oli muodostettu KuPS Oy, joka pelasti KuPS ry:n vain parin viikon päässä häämöttävältä konkurssilta hoitamalla yhdistyksen velat verottajalle. 

**2000-luku: Tukevampi paluu Veikkausliigaan**

Vuodet 2000 ja 2001 seuraa valmensi Esa Pekonen, joka nosti KuPS:n Veikkausliigaan kaudeksi 2001. Ensimmäinen liigakausi toi kahdeksannen sijan, mutta Pekonen ei saanut enää jatkaa. Kauden 2002 seuraa valmensi Jari Pyykölä joka vaihtui kesken kauden 2023 Ismo Liukseen. Kauden 2003 päätteeksi KuPS putosi takaisin Ykköseen. 

Kaudelle 2004 seura palkkasi päävalmentajaksi Juha Malisen, joka onnistui nostamaan KuPS:n heti takaisin Veikkausliigaan. Vuosi 2006 alkoi lupaavasti Finnair Stadiumilla pelatussa Liigacupin loppuottelussa, jossa KuPS voitti FC KooTeePeen Miikka Oinosen maalein 2-1. Liigacupin mestaruus päätti samalla seuran saavutusten 17-vuotisen kuivan kauden. Sarjakausi 2006 päättyi kuitenkin tipahtamiseen Ykköseen .

Kauden 2006 jälkeen KuPS oli jälleen taloudellisissa ongelmissa ja lähellä konkurssia. Seurasta neljänneksen vuodesta 1998 alkaen omistanut savolaislähtöinen investointipankkiiri Ari Lahti järjesti yhdessä seuran kanssa tiedotustilaisuuden 1. joulukuuta 2006, jossa hän ilmoitti pelastavansa seuran konkurssilta. 

Kaudet 2007-2009 seuraa valmensi Kai Nyyssönen. Kauden 2007 KuPS pelasi Ykkösessä. Ykkösen sarjavoiton ja nousun Veikkausliigaan ratkaisi kolme maalia päätöskierroksella tehnyt Ilja Venäläinen. KuPS on pelannut Veikkausliigassa kaudesta 2008 saakka .

### Paluu Suomen huipulle

**2010-luku: Paluu mitaleille ja Veikkausliigan mestaruus 2019**

Vuosina 2009-2014 seuraa valmensi paluun päävalmentajaksi tehnyt Esa Pekonen, joka korvasi Kai Nyyssösen kesken kauden 2009. Vuonna 2010 KuPS saavutti 31 vuoden tauon jälkeen mitalin yltämällä hopealle. Vuosina 2011, 2012 ja 2013 seura esiintyi kolme kertaa peräkkäin häviävänä osapuolena Suomen Cupin finaalissa. Menestyksen ansiosta KuPS pääsi parin vuosikymmenen jälkeen pelaamaan Euroopan Cup-kilpailujen karsintapelejä. Vuosina 2014-2016 seuraa valmensi Marko Rajamäki, joka nosti edustusjoukkueeseen monta seuran tai maakunnan omaa kasvattia, kuten Urho Nissilän, Saku Savolaisen ja Ilmari Niskasen .

Kaudelle 2017 KuPS palkkasi päävalmentajaksi Jani Honkavaaran. Kaudella 2017 KuPS saavutti Veikkausliigassa hopeaa ja kaudella 2018 pronssia. Kaudella 2018 Rasmus Karjalainen teki 16 maalia, mikä sivusi Markku Hyvärisen ja Olavi Rissasen seuraennätystä yhden kauden pääsarjamaaleissa. 

Honkavaaran kolmas kausi huipentui seuran kuudenteen mestaruuteen 2019. Seuralla oli mahdollisuus varmistaa 43 vuoden tauon jälkeen mestaruus jo päätöskierrosta edeltävällä kierroksella kotiottelussa FC Honkaa vastaan. Keskuskentälle oli saapunut seuran sen hetkinen ennätysyleisö, 7114 katsojaa. Lopulta mestaruus varmistui päätöskierroksella 19. lokakuuta 2019 Turussa Kupittaan stadionilla pelatussa ottelussa, jossa KuPS voitti Interin 0-2. Mestaruuden ratkaisseen osuman viimeisteli Ilmari Niskanen. Mestaruuspokaalin kapteenina toimineelle seuran omalle kasvatille Petteri Pennaselle ojensi seuran pääomistaja ja Palloliiton puheenjohtajana toiminut Ari Lahti.

**2020-luku: Menestys saa jatkoa**

Kaudelle 2020 KuPS palkkasi päävalmentajaksi Arne Erlandsenin, jonka alaisuudessa seura saavutti pronssia. Vuosina 2021 ja 2022 seuran päävalmentajana toimi Simo Valakari. Molemmat sarjakaudet päättyivät hopeaan ja vain pisteen eroon mestaruuden molempina kausina voittaneeseen HJK:hon nähden. Vuoden 2021 lokakuussa pelatussa mestaruuden ratkaisseessa ottelussa Keskuskentälle oli saapunut seuraamaan seuran uusi ennätysyleisö 7890 katsojaa. Kaudella 2021 KuPS voitti 32 vuoden tauon jälkeen Suomen Cupin. Olympiastadionilla pelatussa finaalissa kaatui HJK rangaistuspotkukilpailussa. Menestys Suomen Cupissa sai jatkoa myös vuonna 2022, jolloin KuPS kaatoi finaalissa Gabriel Bispon maalilla Interin 1-0. 

Kauden 2023 päävalmentajana aloitti seuran oma kasvatti Pasi Tuutti. Tuutin kuitenkin korvasi vain kolmen kierroksen jälkeen paluun seuraan tehnyt Jani Honkavaara. Seura juhlisti satavuotista historiaansa 5. toukokuuta 2023 pelatussa juhlaottelussa HJK:ta vastaan pelaamalla seuran alkuperäisillä mustavihreäpystyraitaisilla paidoilla. Ottelun voittomaaliksi jääneen 2-1 osuman viimeisteli Saku Savolainen. Kausi 2023 päättyi seitsemänteen peräkkäiseen mitaliin, kun KuPS päätyi hopealle häviten mestaruuden ottaneelle HJK:lle lopulta maalierolla.

Stadionit
---------

*Pääartikkelit: Kuopion keskuskenttä ja Väinölänniemen stadion*
Kuopion keskuskenttä 2.11.2010
### Kuopion keskuskenttä

KuPS pelaa kotiottelunsa nykyisin Kuopion keskuskentällä, joka avattiin alunperin toukokuussa 1939. Seura pelasi ajoittain otteluita keskuskentällä myös 1940-1970 -luvuilla. KuPS on pelannut stadionilla pysyvästi kaudesta 2005 alkaen, jolloin stadionille valmistui uusi pääkatsomo. Uuden stadionin avausottelussa 6. kesäkuuta 2005 KuPS kohtasi IFK Mariehamnin. 

Keskuskentän pääkatsomon kapasiteetti on 2 700 katsojaa ja päädyssä on 490 kiinteää katsomopaikkaa. Istumapaikkakapasitetti on yhteensä 3 190. Lisäksi stadionilla on siirrettävä puinen aurinkokatsomo. Siten stadionin kokonaiskapasiteetti on noin 4 000 katsojaa. Pelialustana keskuskentällä on lämmitettävä tekonurmi.

### Väinölänniemen stadion

KuPS:n ensimmäinen virallinen kilpaottelu pelattiin 6. syyskuuta 1923 Väinölänniemen stadionilla Varkauden Suojeluskunnan Palloilijoita vastaan. Stadionin katsomorakennus valmistui 1952. Väinölänniemi toimi seuran ensisijaisena kotistadionina kaudelle 2005 saakka. Pelialustana stadionilla oli luonnonnurmi.

### Muut kentät

KuPS on pelannut virallisia pääsarjan kotiotteluita myös Keskuskentän stadionin vieressä sijainneella hiekkakentällä. Kenttä oli käytössä keväisin kun nurmikentät eivät olleet vielä pelikuntoisia. Kentällä pelattiin esimerkiksi kauden 1991 avausottelu. Kauden 1994 avausottelu pelattiin puolestaan Kuopio-hallissa. 

2020-luvun alussa KuPS joutui pelaamaan Euroopan Cup-kilpailujen kotiotteluita Helsingin Olympiastadionilla ja Kupittaan stadionilla, koska Kuopion keskuskenttä ei täyttänyt Euroopan jalkapalloliitto Uefan kriteereitä.

Kannattajat
-----------

Banzai ja cup-juna Iisalmesta Kuopioon vuonna 2005.
**Kannattajaryhmät**

Seuralla on ollut monta virallista ja epävirallista eri kaupungeissa toimivaa kannattajayhdistystä historiansa aikana. *Maaningan kannatusyhdistys* on tiedossa olevista KuPS:n kannatusryhmistä rekisteröity ensimmäisenä tammikuussa 1973. *KuPS Supporters' Club* (*KSC*) sai alkunsa KuPS:n 1970-luvun mestaruushuumassa ja perustettiin virallisesti 8. lokakuuta 1979. KSC:n ydinryhmä perusti vuonna 1980 Kings Soccer Clubin, jota vastaan KuPS pelasi kaudella 1998 pudottuaan Kakkoseen. *Banzai - KuPS:n kannattajat ry* rekisteröitiin 4. heinäkuuta 2003 seuran noustua 2000-luvun alussa takaisin Veikkausliigaan, mutta toiminta hiipui 2000-luvun lopulla. 2005 jälkeen perustettu *KPO Crew* on vakiinnuttanut asemansa kuopiolaisessa kannattajatoiminnassa. Kannattajien katsomoksi on 2010-luvulla vakiintunut Keskuskentän pääkatsomon eteläpäädyn katsomonosa. 

**Kannatuslaulut**

Tunnetuin seuran kannatuslaulu on vuonna 1975 ensimmäisen kerran levytetty *Banzai Banzai*. Kappaleen sävelsi Antti Hyvärinen, sanoitti Jukka Virtanen ja esitti alun perin Kai Hyttinen. Kappaleesta on sittemmin tehty useita eri sovituksia, ja se on soinut yli 40 vuoden ajan seuran peleissä ennen ottelun alkua ja puoliajalla. Singlenä julkaistun levytyksen B-puolella oli kappale *Elä laakase, naatitaan,* jonka esittäjäksi oli merkitty artisti nimeltään Pelurit. Tämänkin kappaleen tekijät olivat Hyvärinen ja Virtanen. 

Vuonna 2019 seuran voittaessa Suomen mestaruuden Einin *Kesä ja yö* -kappale oli joukkueen tunnuslaulu kauden aikana. Kuopion torilla pidetyissä mestaruusjuhlissa Eini lauloi kappaleen livenä paikalle saapuneille tuhansille kuopiolaisille. Kappale on alun perin levytetty vuonna 1985. Kappaletta on soitettu myös 2020-luvulla seuran voittamien kotiotteluiden jälkeen.

**Kauden Banzai-pelaaja**

Vuodesta 2001 lähtien KuPS:n kannattajat ovat valinneet kauden Banzai-pelaajan. Palkinto annetaan pelaajalle, joka on kannattajien mielestä vuoden paras pelaaja.

|  |  |
| --- | --- |
| * 2001: Angelo Cijntje
* 2002: Yrjö Happonen
* 2003: Jani Hartikainen
* 2004: Istvan Mitring
* 2005: Seth Ablade
* 2006: Miikka Oinonen
* 2007: Ilja Venäläinen
* 2008: Janne Reinikainen
 | * 2009: Dickson Nwakaeme
* 2010: Pietari Holopainen
* 2011: Balazs Balogh ja Ilja Venäläinen
* 2012: Joonas Pöntinen
* 2013: Ilja Venäläinen
* 2014: Tuomas Rannankari
* 2015: Tuomas Rannankari
 |

**Kauden nuori pelaaja:**

* 2015: Urho Nissilä

Organisaatio ja talous
----------------------

KuPS yhtiöitettiin ja toiminta siirrettiin kaudesta 1999 alkaen Kuopion Palloseura Oy:lle.

**Kuopion Palloseura Oy** 

* Toimitusjohtaja: Tomi Erola
* Toimistopäällikkö: Johanna Taipale
* Myynti- ja markkinointipäällikkö: Tero Taipale
* Mediapäällikkö: Niklas Pehkonen
* Tiedotuspäällikkö: Martti Juurtela
* Turvallisuuspäällikkö: Mika Määttänen
* Hallituksen puheenjohtaja: Vesa Kauppila

**Muut toimijat:**

* *Kuopion Palloseura ry* vuokraa liigapaikkaa edelleen KuPS Oy:lle.
* *Juniori-KuPS ry* hallinnoi SM-sarjassa pelaavia A- ja B-nuoria, nuorempien junioreiden joukkueita sekä kaupunginosajoukkueita.
* *Pohjois-Savon jalkapallosäätiö ry* omistaa keskuskentän jalkapallostadionia hallinnoivan kiinteistöosakeyhtiön.

### Talouden tunnusluvut

| Tilikausi | Sarja | Liikevaihto | Tulos |
| --- | --- | --- | --- |
| **2001** | Veikkausliiga | 968 000 € | 36 000 € |
| **2002** | Veikkausliiga | 818 000 € | −57 000 € |
| **2003** | Veikkausliiga | 698 000 € | −98 000 € |
| **2004** | Ykkönen | 704 000 € | −75 000 € |
| **2005** | Veikkausliiga | 817 000 € | −65 000 € |
| **2006** | Veikkausliiga | 636 000 € | −287 000 € |
| **2007** | Ykkönen | 717 000 € | 21 000 € |
| **2008** | Veikkausliiga | 794 000 € | −184 000 € |
| **2009** | Veikkausliiga | 1 103 000 € | −114 000 € |
| **2010** | Veikkausliiga | 823 000 € | −551 000 € |
| **2011** | Veikkausliiga | 1 067 000 € | −423 000 € |
| **2012** | Veikkausliiga | 1 468 000 € | −397 000 € |
| **2013** | Veikkausliiga | 885 000 € | −777 000 € |
| **2014** | Veikkausliiga | 798 000 € | −711 000 € |
| **2015** | Veikkausliiga | 895 000€ | −941 000 € |
| **2016** | Veikkausliiga | 880 000 € | −798 000 € |
| **2017** | Veikkausliiga | 1 074 000 € | −998 000 € |
| **2018** | Veikkausliiga | 1 894 000 € | −517 000 € |
|

Lähde: Finder

**Puheenjohtajat**

KuPS Ry:n puheenjohtajat

|  |  |
| --- | --- |
| * 1923–1925 Ali Rautakorpi
* 1925–1927 Lennart Savolainen
* 1928 Ali Rautakorpi
* 1929 Aarne Hirvonen
* 1930 Mikko Miettinen
* 1931–1932 Vilho Soininen
* 1933–1934 Aarne Hirvonen
* 1935–1939 Vilho Soininen
* 1940–1948 Väinö Heikkinen
* 1949–1952 Paavo Hillu
* 1953 Väinö J. Rinne
* 1954–1960 Lennart Tapola
 | * 1961 Sulo Kirsi
* 1962 Erkki Kontivaara
* 1963–1968 Väinö Heikkinen
* 1969 Sulo Kirsi
* 1970–1975 Olli Herranen
* 1976–1978 Juhani Koskinen
* 1979–1980 Matti Pitkänen
* 1981 Erkki Holopainen
* 1982–1988 Eino Laulainen
* 1989–1990 Risto Kuuluvainen
* 1991–1994 Juhani Pirskanen
* 1995–2003 Eija Vähälä
 |

KuPS Oy:n hallituksen puheenjohtajat

* 1998–2006: Manu Vesalo
* 2006–2018: Ari Lahti
* 2018–2021: Antti Haapakorva
* 2021–2023: Markku Raatikainen
* 2023– : Vesa Kauppila

Pelaajat ja valmentajat
-----------------------

### Edustusjoukkue 2024

*Päivitetty 30. maaliskuuta 2024.*

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |
| --- |
| **Maalivahdit** |
| 01 Itävalta Johannes Kreidl |
| 12 Suomi Aatu Hakala |
| **Puolustajat** |
| 02 Alankomaat Justin Bakker |
| 04 Ruotsi Kristopher Da Graca |
| 15 Norsunluurannikko Ibrahim Cissé |
| 16 Suomi Samuli Miettinen |
| 18 Suomi Seth Saarinen |
| 19 Suomi Samu Koistinen |
| 25 Ghana Clinton Antwi |
| 31 Suomi Tatu Hukkanen |
| 33 Suomi Taneli Hämäläinen |

 | 

|  |
| --- |
| **Keskikenttäpelaajat** |
| 07 Suomi Jerry Voutilainen |
| 08 Suomi Petteri Pennanen (C) |
| 13 Suomi Jaakko Oksanen |
| 17 Suomi Arttu Heinonen |
| 26 Suomi Axel Vidjeskog |
| 28 Suomi Matias Siltanen |
| 30 Suomi Lauri Sahimaa |
| 34 Suomi Otto Ruoppi |
| **Hyökkääjät** |
| 06 Suomi Saku Savolainen |
| 09 Suomi Jonathan Muzinga |
| 11 Suomi Pyry Lampinen |
| 14 Nigeria Muritala Mohammed |
| 21 Suomi Joslyn Luyeye-Lutumba |
| 23 Nigeria Paul Ogunkoya |

 |

### Joukkueenjohto

* **Päävalmentaja:** Suomi Jani Honkavaara
* **Valmentaja:** Suomi Sixten Boström
* **Valmentaja:** Suomi Mika Lähderinne
* **Maalivahtivalmentaja:** Suomi Joonas Pöntinen
* **Fysioterapeutti:** Suomi Joonas Ojantie
* **Huoltaja:** Suomi Sami Miettinen
* **Lääkäri:** Suomi Henri Miettinen
* **Lääkäri:** Suomi Janne Pesonen
* **Videoanalyytikko:** Suomi Viki Savonen
* **Joukkueenjohtaja:** Suomi Sami Miettinen

### Päävalmentajat

KuPS:n pitkäaikaisin valmentaja on seuraa yhteensä 18 kauden ajan valmentanut Aaro Heikkinen. Martti Räsänen valmensi joukkuetta yli kymmenen kauden ajan. 2000-luvulla Esa Pekonen ja Jani Honkavaara ovat valmentaneet seuraa kahteen otteeseen. Martti Räsänen valmensi seuran kahteen mestaruuteen (1974 ja 1976). Muut mestaruuden KuPS:ssa saavuttaneet valmentajat ovat olleet Aaro Heikkinen (1956), Martti Kosma (1958), Gunnar Boman (1966) ja Jani Honkavaara (2019). 

|  |  |
| --- | --- |
| * Suomi 1945: Väinö Heikkinen
* Suomi 1945–1957: Aaro Heikkinen
* Suomi 1958: Martti Kosma
* Suomi 1959: Reino Miettinen
* Suomi 1960: Veijo Pehkonen ja Asser Väisänen
* Suomi 1961–1965: Aaro Heikkinen
* Suomi 1966–1968: Gunnar Boman
* Suomi 1969–1971: Veikko Jokinen ja Unto Nevalainen
* Suomi 1972–1979: Martti Räsänen
* Suomi 1980: Matti Terästö
* Suomi 1980: Jarmo Flink
* Suomi 1981: Ari Savolainen
* Suomi 1982: Matti Väänänen
* Puola 1983–1985: Boguslaw Hajdas
* Suomi 1986–1987: Jouko Pasanen
* Suomi 1987: Aarre Miettinen
* Suomi 1988–1989: Heikki Turunen
* Suomi 1989: Markku Hyvärinen ja Olavi Rissanen
 | * Suomi 1990–1992: Martti Räsänen
* Suomi 1992: Jouni Jäntti
* Suomi 1993–1994: Keijo Voutilainen
* Suomi 1995–1996: Hannu Turunen
* Suomi 1997–1998: Jouni Jäntti
* Suomi 1999: Heikki Turunen
* Suomi 2000–2001: Esa Pekonen
* Suomi 2002–2003: Jari Pyykölä
* Suomi 2003: Ismo Lius
* Suomi 2004–2006: Juha Malinen
* Suomi 2007–2009: Kai Nyyssönen
* Suomi 2009–2014: Esa Pekonen
* Suomi 2014: Tero Taipale
* Suomi 2014–2016: Marko Rajamäki
* Suomi 2017–2019: Jani Honkavaara
* Norja 2020: Arne Erlandsen
* Suomi 2021–2022: Simo Valakari
* Suomi 2023–: Jani Honkavaara
 |

### Entisiä pelaajia

*Pääartikkeli: Luettelo Kuopion Palloseurassa pelanneista jalkapalloilijoista*
Seurahistorian alkuvuosien kuuluisin pelaaja on ensimmäisenä suomalaisena ulkomailla ammattilaisena pelannut Aulis Rytkönen. Rytkönen oli nostamassa seuraa pääsarjaan ja saavuttamassa seurahistorian ensimmäisen mitalin 1950. Rytkönen valittiin Vuoden jalkapalloilijaksi 1949, 1950 ja 1952, ja on ainut seuraa edustanut pelaaja palkinnon saadessaan. Rytkönen pelasi KuPS:ssa yhteensä kahdeksan kauden ajan tehden 68 maalia 87 ottelussa. Keskuskentän eteläpuolelta ohi menevä katu nimettiin Aulis Rytkösen kaduksi vuonna 2010 .

Muita seurahistorian ensimmäisten vuosikymmenten merkittäviä pelaajia olivat esimerkiksi ensimmäisessä mestaruusjoukkueessa 1956 pelannut ja mestaruusjoukkueen 1966 pelaajavalmentajana toiminut Gunnar Boman, mestaruuden 1958 voittaneessa joukkueessa pelannut Matti Hiltunen ja edustusjoukkueen maskottina aloittanut mestaruusvuoden 1966 pääsarjan maalikuningas Markku Hyvärinen. Kuopion Palloseuran kaikkien aikojen pääsarjan maalintekijätilastoa johtaa Olavi Rissanen 121 maalilla. 

Seuran kasvateista tai entisistä pelaajista Suomen maajoukkueessa pelanneet muun muassa Aulis Rytkönen, Matti Hiltunen, Martti Hyvärinen, Markku Hyvärinen, Olavi Rissanen, Ossi Loikkanen, Hannu Turunen, Leo Houtsonen, Kari Ukkonen, Jukka Turunen, Ilja Venäläinen, Kalle Parviainen, Ilmari Niskanen ja Urho Nissilä.

Ranskalainen Richard Boucher on tiettävästi ensimmäinen ulkomaalaispelaaja, joka on pelannut ottelun seurassa. Boucher pelasi Aulis Rytkösen houkuttelemana kesällä 1958 yhden ystävyysottelun neuvostoliittolaisjoukkue Krylja Sovetovia vastaan. Saksalaisesta Dieter Wendlingistä tuli 1980 seuran historian ensimmäinen ulkomaalaisvahvistus, joka pelasi pääsarjaottelussa.

Seurassa 1990 pelannut Marcus Gayle pelasi Valioliigassa Wimbledonin kärjessä seitsemän kauden ajan ja pelasi Jamaikan maajoukkueessa vuoden 1998 MM-kisoissa Ranskassa. Seurassa 1992 pelannut neuvostoliittolainen Valeri Brošin edusti Neuvostoliittoa jalkapallon vuoden 1990 MM-kisoissa Italiassa. Niin ikään 1992 seurassa pelannut Viron maajoukkuevahti Mart Poom tuli myöhemmin tunnetuksi pitkästä Valioliiga-urastaan. Kesällä 2018 seurassa pelannut Abdallah Said pelasi Egyptin maajoukkueessa vuoden 2018 MM-kisoissa Venäjällä.

### Naiset

*Pääartikkeli: Kuopion Palloseura (naiset)*
Kuopion Palloseura sai kaudeksi 2019 naisten joukkueen, kun Pallokissojen joukkueen toiminta siirtyi sen alaisuuteen. Pallokissat putosi Naisten Liigasta kauden 2018 päätteeksi, joten KuPSin piti pelata kausi 2019 alun perin Naisten Ykkösessä. KuPS sai kuitenkin pääsarjapaikan jälkikäteen täydennysmenettelyn kautta, kun hallitseva mestari PK-35 Vantaa jäi ilman Naisten Liigan lisenssiä.

### Juniorit

Kuopiolaisen jalkapalloilun nuorisotyöstä on kerrottu yleisemmin artikkelissa Kuopion jalkapallo. Tässä yhteydessä esitettyjen tietojen lähteenä on käytetty mm. KuPS:n 60-v historiakirjaa (Tuunanen), Kopari-historiakirjaa (Tuovinen), SPL:n vuosikertomuksia 1942 – 1970 ja Jalkapallokirjoja 1972 - 2013.

Jo KuPSin perustavassa kokouksessa (1923) seuraan oli valittu poikajaosto, mutta nuorten pelaajien kasvatustyö pääsi käyntiin vasta 1928. Alussa työstä puuttui suunnitelmallisuus, koska toimintamuotoja piti ensin hakea. 1930-luvun alussa koulutukseen otettiin mukaan tekniikkaharjoitukset ja peliteorian opetus. Myös oikean käyttäytymisen merkitystä kentällä ja sen ulkopuolella korostettiin. Kilpailija-Koparit käynnisti poikatoiminnan jo ensimmäisenä varsinaisena toimintavuotenaan eli keväällä 1932. KuPS:aan verrattuna Koparit tekivät juniorityötä paljon määrätietoisemmin, esim. heillä oli alusta alkaen omat kaupunginosajoukkueet, joiden nimet otettiin eläinkunnasta (Haukat, Ilves, Kotkat, Sudet). 

Valtakunnalliset nuorten jalkapallosarjat alkoivat Suomessa varsin myöhään. SM-kilpailu A-nuorille (18 v) järjestettiin ensimmäisen kerran 1942, B-, C- ja D-nuorten (16, 14 ja 12 v) SM-kilpailut alkoivat 1971. Nappulat (nykyiset E-nuoret) alkoivat pelata Suomen mestaruudesta jo 1964. Savon piirissä A-junioreiden piirin mestaruuksien ratkonta alkoi vuonna 1943 (B- ja C-juniorit 1945, D 1951, E 1974 ja F 1976). Ensimmäinen varsinainen A-juniorijoukkue muodostettiin KuPS:aan keväällä 1945 (Aulis Rytkösen ensimmäinen pelivuosi KuPS:ssa). KuPS voitti ensimmäiset piirin mestaruutensa A- ja C- junioreissa 1945, B:ssä seuraavana kesänä, D:ssä 1951, E:ssä 1974 ja F:ssä 1976.
KPT saavutti Kuopion ensimmäisenä seurana jalkapalloilussa Suomen mestaruuden voittamalla nuorten SM:n 1945; Aulis Rytkönen ja KuPS-A hävisivät KPT:lle heti piirin karsinnassa. Nuorten SM ratkaistiin vuoteen 1953 asti siten, että SPL:n seurat pelasivat omasta mestaruudestaan, ja SM ratkaistiin ns. Liitto-ottelussa TUL:n vastaavaa mestaria vastaan. KPT voitti A-nuorissa toisenkin SM:n (1950).

Kun Nuorten SM-kilpailu muuttui 1954 kaikille avoimeksi (TUL-seurat tulivat mukaan SPL:oon), ensimmäinen mestari oli KuPS ( jo edellisenä vuonna 1953 KuPS oli ollut lähellä, kun oli hävinnyt välierässä SPL:n tulevalle mestarille). A-nuorissa KuPS on saavuttanut 1954 - 2013 SM-mitaleita yhteensä 34 kpl (kulta 12, hopea 9 ja pronssi 13).

B-nuorten SM-kilpailussa KuPS oli kolme ensimmäistä kertaa paras (1971 - 73). Tällä hetkellä (2013 kilpailu mukaan lukien) mitalilista on 8 - 5 - 7 (viimeisin SM-kulta on vuodelta 2013*lähde?*).

C-nuorissa KuPSin ainoa Suomen mestaruus tuli vuonna 1977. D-nuorissa Suomen mestaruuksia ehti kertyä 3 kpl (1972, 1977 ja 1983). 1994 KuPS voitti toisen D-junioreille järjestetyistä "SM-turnauksista" - nimeksi oli tullut Aulis Rytkönen –turnaus - toisen voitti HJK. Suomen Nappulaliigaliitto aloitti SM-turnaukset 1964 (ikäraja 11 v). KuPS on voittanut nappula-mestaruuden kolme kertaa (1964 - 66 eli kaikki kolme peräkkäin heti alussa). Suomalaisen jalkapalloilun nuorempien kilpailutoiminnassa Suomen mestaruuksien tavoittelu vaihtui "Kaikki pelaamiseen" nappuloissa alkaen 1994 ja D-junioreissa alkaen 1999.

Saavutukset
-----------

 **Mestaruussarja ja Veikkausliiga**

* **Mestaruus:** 6 (1956, 1958, 1966, 1974, 1976, 2019)
* **Hopea:** 13 (1950, 1954, 1964, 1967, 1969, 1975, 1977, 1979, 2010, 2017, 2021, 2022, 2023)
* **Pronssi:** 3 (1953, 2018, 2020)

**Suomen Cup**

* **Mestaruus:** 4 (1968, 1989, 2021, 2022)
* **Hopea:** 3 (2011, 2012, 2013)

**Liigacup**

* **Mestaruus:** 1 (2006)
* **Hopea:** 1 (2024)

***Ykkönen***

* Mestaruus: 4 (1993, 2001, 2004, 2007)

***Kakkonen***

* Mestaruus: 1 (1998)

Tilastot
--------

*Pääartikkeli: Kuopion Palloseuran tilastot*
### Sarjasijoitukset pääsarjassa

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Kausittaiset sijoitukset 1. sarjatasolla |
| --- |
|   | **0** | **1** | **2** | **3** | **4** | **5** | **6** | **7** | **8** | **9** |
| **1940** |  |  |  |  |  |  |  | 7 |  | 8 |
| **1950** | 2 | 5 | 5 | 3 | 2 | 4 | 1 | 4 | 1 | 4 |
| **1960** | 6 | 9 | 5 | 6 | 2 | 6 | 1 | 2 | 4 | 2 |
| **1970** | 4 | 7 | 4 | 4 | 1 | 2 | 1 | 2 | 7 | 2 |
| **1980** | 8 | 7 | 8 | 9 | 8 | 6 | 10 | 8 | 11 | 7 |
| **1990** | 6 | 10 | 12 |  | 14 |  |  |  |  |  |
| **2000** |  | 8 | 9 | 14 |  | 10 | 13 |  | 13 | 12 |
| **2010** | 2 | 6 | 10 | 7 | 7 | 9 | 7 | 2 | 3 | 1 |
| **2020** | 3 | 2 | 2 | 2 |  |  |  |  |  |  |

Taulukossa esitetty 1947-kausi tarkoittaa kautta 1947/48.
Eurocup-ottelut

KuPS on osallistunut Eurocupeihin seuraavasti:
* Euroopan cup (4 kertaa): 1957/58 ei lähtenyt mukaan, 1959/60, 1967/68, 1975/76, 1977/78
* Mestarien liiga (1): 2020/21
* Euroopan cup-voittajien cup (2): 1969/70, 1990/91
* UEFA-cup (3): 1976/77, 1978/79, 1980/81
* Eurooppa-liiga (5): 2011/12, 2012/13, 2018/19, 2019/20, 2020/21
* Konferenssiliiga (3): 2021/22, 2022/23, 2023/24

KuPS:n ottelut Eurocupeissa. Kotiottelut Ruch Chorzowaa ja Esbjergiä vastaan pelattiin Mikkelissä. (Ottelutuloksissa on kotijoukkueen maalit mainittu aina ensin) 
* 1959–1960: Saksa Eintracht Frankfurt, Euroopan Cup, 1. kierros (KuPS luopui kilpailusta)
* 1967–1968: Ranska AS Saint-Étienne, Euroopan Cup, 1. kierros (V: 2-0, K: 0-3)
* 1969–1970: Portugali Académica de Coimbra, Cup-voittajien cup, 1. kierros (V: 0-0, K: 0-1)
* 1975–1976: Puola Ruch Chorzów, Euroopan Cup, 1. kierros (V: 5-0, K: 2-2)
* 1976–1977: Ruotsi Östers IF, UEFA Cup, 1. kierros (K: 3-2, V: 2-0)
* 1977–1978: Belgia Club Brugge, Euroopan Cup, 1. kierros (K: 0-4, V: 5-2)
* 1978–1979: Tanska B1903 Kööpenhamina, UEFA Cup, 1. kierros (K: 2-1, V: 4-4)
* 1978–1979: Tanska Esbjerg fB, UEFA Cup, 2. kierros (K: 0-2, V: 4-1)
* 1980–1981: Ranska AS Saint-Étienne, UEFA Cup, 1. kierros (K: 0-7, V: 7-0)
* 1990–1991: Neuvostoliitto Kiovan Dynamo, Cup-voittajien cup, 1. kierros (K: 2-2, V: 4-0)
* 2011–2012: Romania Gaz Metan, Eurooppa-liiga, 2.kierros (K: 1-0, V: 2-0)
* 2012–2013: Wales Llanelli Town AFC, Eurooppa-liiga, 1.kierros (K: 2-1, V: 1-1)
* 2012–2013: Israel Maccabi Netanya FC, Eurooppa-liiga, 2.kierros (V: 1-2, K: 0-1)
* 2012–2013: Turkki Bursaspor, Eurooppa-liiga, 3.kierros (K: 1-0, V: 6-0)
* 2018–2019: Tanska FC Kööpenhamina, Eurooppa-liiga, 1.kierros (K: 0-1, V: 1-1)
* 2019–2020: Valko-Venäjä FC Vitebsk, Eurooppa-liiga, 1.kierros (K: 2-0, V: 1-1)
* 2019–2020: Puola Legia Varsova, Eurooppa-liiga, 2.kierros (K: 0-0, V: 1-0)
* 2020–2021: Norja Molde FK, Mestarien liiga, 1.kierros (V: 5-0)
* 2020–2021: Slovakia ŠK Slovan Bratislava, Eurooppa-liiga, 2.kierros (K: 0-0, 1-1 jo. (4-3 rp.))
* 2020–2021: Liettua FK Sūduva, Eurooppa-liiga, 3. kierros (K: 2-0)
* 2020–2021: Romania CFR Cluj, Eurooppa-liiga, Playoff-kierros (V: 3-1)
* 2021–2022: Armenia FC Noah, Konferenssiliiga 1. kierros (V: 1-0, K: 5-0)
* 2021–2022: Ukraina FC Vorskla Pultava, Konferenssiliiga 2. kierros (K: 2-2, V: 2-2, 0-1 jo.)
* 2021–2022: Kazakstan FK Astana, Konferenssiliiga 3. kierros (K: 1-1, V: 3-4)
* 2021–2022: Saksa 1. FC Union Berlin, Konferenssiliiga Playoff-kierros (K: 0-4, V: 0-0)
* 2022–2023: Georgia FC Dila Gori, Konferenssiliiga 1. kierros (K: 2-0 V: 0-0)
* 2022–2023: Moldova FC Milsami Orhei, Konferenssiliiga 2. kierros (K: 2-2 V: 1-4)
* 2022–2023: Sveitsi BSC Young Boys, Konferenssiliiga 3. kierros (K: 0-2 V: 3-0)
* 2023–2024: Irlanti Derry City FC, Konferenssiliiga 2. kierros (K: 3-3 V: 2-1)

Pelaajatilastot
Kuopion Palloseurassa eniten pääsarjaotteluita on pelannut Tuomo Hyvärinen, joka pelasi pääsarjassa 275 ottelua. Lisäksi hän pelasi seuran kanssa I divisioonassa kymmenen ottelua. Kaikki viralliset pelit mukaan luettuna eniten otteluita on pelannut Ilja Venäläinen (333), joka teki seurassa yhteensä 105 maalia. Eniten otteluita maalivahtina seurassa on pelannut Pertti Hänninen (206), joka pelasi vuoden 1968 Suomen Cupin finaalissa kenttäpelaajana. 
Eniten maaleja virallisissa otteluissa teki seuraa myöhemmin pitkään valmentanut Aaro Heikkinen, joka pelasi 186 ottelua ja teki 126 maalia 1920-1940 -luvuilla. Aaro Heikkinen ei pelannut kuitenkaan yhtään pääsarjaottelua. Pääsarjatasolla eniten maaleja seurassa on tehnyt Olavi Rissanen, joka pelasi KuPS:ssa 248 ottelua tehden niissä 121 maalia. Seuran yhden kauden pääsarjamaalien ennätystä jakavat 16 maalilla Markku Hyvärinen, Olavi Rissanen ja Rasmus Karjalainen.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Eniten pääsarjaotteluita**

| Sija | Pelaaja | Pääsarjakaudet | Ottelut |
| --- | --- | --- | --- |
| 1 | Tuomo Hyvärinen | 1980–1991 | 275  |
| 2 | Antero Kostilainen | 1955, 1957–1970 | 257  |
| 3 | Olavi Rissanen | 1970–1981 | 248  |
| 4 | Gunnar Boman | 1952, 1955–1968 | 241  |

 | **Eniten pääsarjamaaleja** 

| Sija | Pelaaja | Pääsarjakaudet | Maalit |
| --- | --- | --- | --- |
| 1 | Olavi Rissanen | 1970–1981 | 121  |
| 2 | Antero Kostilainen | 1955, 1957–1970 | 87  |
| 3 | Ossi Loikkanen | 1972–1979 | 70  |
| 4 | Jukka Turunen | 1986–1994 | 50  |

 |

Katso myös
* Kuopion Palloseura (naiset)
* KuPS-Volley

Lähteet
* Karjalainen, Markus & Huttunen, Jouni: *Kuopion Palloseura 1923–2004*. Kuopion Palloseura, 2005. ISBN 952-91-8386-0.
* Laakkonen, Aimo: *Suomen Palloliiton Savon piiri 1926 – 1976: 50 v*. SPL:n Savon Piiri, 1976.
* Tuovinen, Jussi: *Kuopion Pallotoverit – Koparien tarina*. Kopari-Pallo ry, 2011. ISBN 978-952-92-9548-7.
* Tuunanen, Erkki: *Kuopion Palloseura 60 vuotta*. Antin Paino Oy, 1983.
* Vuorinen, Juha & Kasila, Markku: *Pelimiehet. Suomen jalkapallon pelaajatilastot 1930–2006*. Suomen urheilumuseosäätiö, 2007. ISBN 978-952-99075-9-5.

Viitteet
1. 1 2 3 4 5 6 7 8 9 10 11 12 13 14 15 16 17 18 19  Tilastot ja taulukot *KuPS - Kuopion Palloseura*. Viitattu 12.4.2024.
2. ↑  Vilja. Y.E.: Jalkapallohistoria s. 88. 1968. Suomen Urheiluarkisto, Helsinki. (julkaisematon käsikirjoitus)
3. 1 2  Historia & Saavutukset *KuPS - Kuopion Palloseura*. Viitattu 13.4.2024.
4. ↑  Tuunanen s. 7
5. 1 2 3 4  Banzine III/2006. BANZAI - KuPSin kannattajat ry. 2006. 24 s.
6. 1 2  Tuunanen s. 11
7. 1 2  Tuunanen s. 8
8. ↑  Tuunanen s. 9
9. ↑  Tuunanen s. 10
10. ↑  Tuunanen s. 13
11. ↑  Tuunanen s. 15
12. ↑    *Helsingin Sanomat*, 3.11.1958.
13. ↑  Tuunanen s. 16–17
14. ↑  Juha Kanerva (toim.): *Jalkapallon pikkujättiläinen*, s. 316. WSOY, 2003.
15. ↑  Karjalainen s. 170–173
16. ↑  Tuunanen s. 19–21
17. ↑  Tuunanen s. 21
18. ↑  Tuunanen s. 21–22
19. ↑  Tuunanen s. 22
20. ↑  Lounasheimo, Ilmo: *Mitä Missä Milloin 1978*, s. 476. Kustannusosakeyhtiö Otava, 1977. ISBN 951-1-04521-0.
21. ↑  Tuunanen s. 23–26
22. ↑  Karjalainen s. 65
23. ↑  Savon Sanomat 13.4.2006
24. ↑  Taipale, Taru. Arvopaperi-lehti, Huhtikuu nro 4/2008.
25. ↑  KuPS pani ennätykset uusiksi - 50 vuotta vanha yleisöennätys historiaan *www.veikkausliiga.com*. Viitattu 12.4.2024.
26. ↑  Veikkausliiga *www.veikkausliiga.com*. Viitattu 12.4.2024.
27. ↑  Veikkausliiga *www.veikkausliiga.com*. Viitattu 12.4.2024.
28. ↑  KuPS hyvästelee Väinölänniemen *Yle Urheilu*.  11.5.2005. Viitattu 14.4.2024.
29. ↑   Ottelutilastot, KuPS Veikkausliiga, viitattu 15.2.2014.
30. ↑  Ry:n perustiedot PRH. Viitattu 16.4.2014.
31. ↑  Kettunen, Jari (puh.joht). KuPS SC 1980-81, KuPS SC:n toisen toimintavuoden 1981 päätteeksi laadittu katsaus yhdistyksen toimintaan. 1981.
32. ↑  KuPS-kannattajat *KuPS - Kuopion Palloseura*. Viitattu 14.4.2024.
33. ↑  Tapio Hartikainen: Legendaarinen kannatuslaulu täyttää 40 vuotta *Savon Sanomat*.  2.6.2015.
34. ↑  Veikkausliigan mestaruus ratkaistaan jättiyleisön edessä – raikuuko Uuno-elokuvista tuttu klassikkokappale tänään Kuopion illassa? "Olen kuullut huhuja" *mtvuutiset.fi*.  19.10.2019. Viitattu 16.6.2021.
35. ↑  KuPSin mestaruusjuhlat täyttivät Kuopion torin – Petteri Forsellilta velmut videoterveiset mestariveskarille: "Et sä mun vetoja kiinni saa" *Ilta-Sanomat*.  25.10.2019. Viitattu 16.6.2021.
36. ↑  Banzai-pelaaja KuPS ry..  Arkistoitu 22.10.2013. Viitattu 13.3.2016.
37. ↑  KuPS Oy yhteystiedot Kuopion Palloseura. Viitattu 3.4.2024.
38. ↑  Finder: KuPS, taloustiedot 2010-14 finder.fi. Viitattu 24.6.2015.
39. ↑  Karjalainen s. 110
40. ↑  Urheiluparkki: KuPS Oy hallitus uusiutuu: Antti Haapakorva on KuPS Oy:n uusi puheenjohtaja *urheiluparkki.uutisparkki.com*.  14.4.2018.
41. ↑  Veikkausliiga: ​Kuopion Palloseura Oy:lle uusi hallitus - Markku Raatikainen puheenjohtajaksi *veikkausliiga.com*.  13.9.2021.
42. ↑  Kuo­pion Pal­lo­seu­ra Oy:n uu­si hal­li­tuk­sen pu­heen­joh­ta­ja on Ve­sa Kaup­pi­la  12.6.2023. KuPS.
43. ↑  KuPS miehet edustusjoukkue 2024 KuPS. Viitattu 30.3.2024.
44. ↑  Pet­te­ri Pen­na­nen on KuP­Sin kap­tee­ni kau­del­la 2024!  26.3.2024. KuPS. Viitattu 30.3.2024.
45. ↑  KuPS Palloliitto. Viitattu 30.3.2024.
46. ↑  KuPS toimintakertomus 13.2.1945 – 31.1.1946
47. ↑  Valmennustiimi alkaa olla koossa pelikautta 2017 varten  15.12.2016. Kuopion Palloseura. Viitattu 21.12.2016.
48. ↑  Si­mo Va­la­ka­rin pää­val­men­ta­ja­so­pi­mus on pu­ret­tu; Kups.fi 13.1.2023
49. ↑  Ilja Venäläinen: KuPS-historiaa *x.com*. Viitattu 15.4.2024.
50. ↑  Aulis Rytköselle oma katu Kuopioon 10.5.2010.
51. ↑  Karjalainen s. 30
52. ↑  Karjalainen s. 198
53. ↑  (toim. Eero Laurila) Urheilusanomat nro 4 / 23.1.2014
54. ↑  Karjalainen s.62
55. ↑  Vuorinen, Kasila s. 269
56. ↑  Malinen, Markku: Kuopiolaisen naisjalkapallon liigataru ei ehkä sittenkään katkea – KuPSille aukesi pieni takaportti, kun mestari ei täyttänytkään ehtoja *Yle Uutiset*.  18.1.2019. Yleisradio. Viitattu 23.3.2019.
57. ↑  Haavisto, Kari: KuPS tähtää nousuun Naisten Liigaan – sai pidettyä riveissään tärkeän pelaajan *Savon Sanomat*.  17.12.2018. Mediatalo Keskisuomalainen. Viitattu 23.3.2019.
58. ↑  Takamäki, Noora: Erikoinen tilanne: PK-35 Vantaa pelaa ensi kaudella Naisten Ykköstä ja Mestarien liigaa – KuPS sai liigapaikan *Yle Urheilu*.  6.2.2019. Yleisradio. Viitattu 23.3.2019.
59. ↑  Hiilloskorpi, Henriikka: Viimeinen niitti: Naisten jalkapallomestarin valitus ei mennyt läpi – PK-35 Vantaa pelaa ensi kaudella ykkösessä *Yle Urheilu*.  28.2.2019. Yleisradio. Viitattu 23.3.2019.
60. ↑  SPL Vuosikertomukset 1942 - 1970 Urheilumuseo.  Arkistoitu 22.8.2016. Viitattu 23.12.2013.
61. ↑  Jalkapallokirjat 1972 - 2013
62. ↑  (Mauno Ikäheimonen) Savon Sanomat 28.10.1980
63. ↑  Pietarinen, Heikki: Finland - List of League First Level Tables rsssf.com. Viitattu 24.2.2014. (englanniksi)
64. ↑  Siukonen, Markku & Ahola, Matti: *Urheilun vuosikirja 12*, s. 203. Spartakus Oy, 1991. ISBN 951-96269-0-5.
65. ↑  KuPS Eurocupeissa Kuopion Palloseura. Viitattu 28.5.2009.
66. ↑  Tuunanen s. 128
67. ↑  Vuorinen, Kasila s. 90.
68. 1 2  Vuorinen, Kasila s. 149.
69. ↑  Vuorinen, Kasila s. 288.
70. ↑  Vuorinen, Kasila s. 31.
71. ↑  Vuorinen, Kasila s. 288.
72. ↑  Vuorinen, Kasila s. 192.
73. ↑  Vuorinen, Kasila s. 351.

Kirjallisuutta
* Arponen, Antti; Karjalainen, Jarmo; Heiskanen, Markku: *Elä laakase, naatitaan*. Kustannuskiila, 1984. ISBN 951657128X.
* Karjalainen, Markus; Huttunen, Jouni: *Kuopion Palloseura 1923–2004*. Kuopion Palloseura, 2005. ISBN 9529183860.
* Tuunanen, Erkki: *Kuopion Palloseura 60 vuotta*. , 1983. ISBN.
* Rytkönen, Aulis; Alaja, Erkki: *Monsieur Magic*. Teos, 2009. ISBN 9789518511857.
* *Savolaenen jalakapallokirja – Hölömöö on heleppo ällyyttöö*. KuPS Ysikuutoset, 2007.

Aiheesta muualla

CommonsCommons
Wikimedia Commonsissa on kuvia tai muita tiedostoja aiheesta **Kuopion Palloseura**.
* KuPS:n virallinen sivusto
* Veikkauliiga KuPS pelaajien perustilastot 1990–



|  |  |  |  |  |  |  |
| --- | --- | --- | --- | --- | --- | --- |
| 

| * n
* k
* m
Veikkausliiga |
| --- |
|  |
|  **Hallitseva mestari: HJK** |
|  |
| Joukkueet (2024) | 
* AC Oulu
* EIF
* FC Haka
* FC Inter
* FC Lahti
* Gnistan
* HJK
* IFK Mariehamn
* Ilves
* KuPS
* SJK
* VPS

 |

 |

|  |  |  |  |  |
| --- | --- | --- | --- | --- |
| 

| * n
* k
* m
Jalkapallon Suomen-mestarit |
| --- |
|  |
| Voittajat | 
* 1908: Unitas
* 1909: PUS
* 1910: ÅIFK
* 1911: HJK
* 1912: HJK
* 1913: KIF
* 1914: ei pelattu
* 1915: KIF
* 1916: KIF
* 1917: HJK
* 1918: HJK
* 1919: HJK
* 1920: ÅIFK
* 1921: HPS
* 1922: HPS
* 1923: HJK
* 1924: ÅIFK
* 1925: HJK
* 1926: HPS
* 1927: HPS
* 1928: TPS
* 1929: HPS
* 1930: HIFK
* 1931: HIFK
* 1932: HPS
* 1933: HIFK
* 1934: HPS
* 1935: HPS
* 1936: HJK
* 1937: HIFK
* 1938: HJK
* 1939: TPS
* 1940: järjestettiin cup-kilpailu
* 1941: TPS
* 1942: HT
* 1943: ei pelattu
* 1944: VIFK
* 1945: VPS
* 1946: VIFK
* 1947: HIFK
* 1948: VPS
* 1949: TPS
* 1950: I-Kissat
* 1951: KTP
* 1952: KTP
* 1953: VIFK
* 1954: Pyrkivä
* 1955: KIF
* 1956: KuPS
* 1957: HPS
* 1958: KuPS
* 1959: HIFK
* 1960: Haka
* 1961: HIFK
* 1962: Haka
* 1963: Reipas
* 1964: HJK
* 1965: Haka
* 1966: KuPS
* 1967: Reipas
* 1968: TPS
* 1969: KPV
* 1970: Reipas
* 1971: TPS
* 1972: TPS
* 1973: HJK
* 1974: KuPS
* 1975: TPS
* 1976: KuPS
* 1977: Haka
* 1978: HJK
* 1979: OPS
* 1980: OPS
* 1981: HJK
* 1982: Kuusysi
* 1983: Ilves
* 1984: Kuusysi
* 1985: HJK
* 1986: Kuusysi
* 1987: HJK
* 1988: HJK
* 1989: Kuusysi
* 1990: HJK
* 1991: Kuusysi
* 1992: HJK
* 1993: Jazz
* 1994: TPV
* 1995: Haka
* 1996: Jazz
* 1997: HJK
* 1998: Haka
* 1999: Haka
* 2000: Haka
* 2001: TamU
* 2002: HJK
* 2003: HJK
* 2004: Haka
* 2005: MyPa
* 2006: TamU
* 2007: TamU
* 2008: FC Inter
* 2009: HJK
* 2010: HJK
* 2011: HJK
* 2012: HJK
* 2013: HJK
* 2014: HJK
* 2015: SJK
* 2016: IFK Mariehamn
* 2017: HJK
* 2018: HJK
* 2019: KuPS
* 2020: HJK
* 2021: HJK
* 2022: HJK

 |

 |

 |